Jann Sjursen (KD), 2005-01-12:
Forespørgerne har i deres formulering af forespørgslen til statsministeren og udenrigsministeren udtrykt to spørgsmål, som jeg også gerne på Kristendemokraternes vegne vil besvare.
Det første spørgsmål går på, om krigen i Irak har formindsket eller har udsigt til at formindske terrortruslen.
Kristendemokraternes svar på det spørgsmål er nej.
Det andet spørgsmål til regeringen er, om man overvejer andre strategier i kampen mod terror.
Der vil jeg blot svare – ikke på regeringens vegne, for det kan jeg selvsagt ikke – at vi med tilfredshed har noteret os, at regeringen her i dag også har tilkendegivet, at man efter et forhåbentlig veloverstået valg den 30. januar 2005 nøje vil analysere situationen og også vurdere, om man kan justere det danske engagement i Irak til fordel for et mere civilt præget engagement, hvilket vi vil hilse meget velkommen.
Lad mig sige, at vi jo ved flere lejligheder har drøftet situationen i Irak, og jeg har også haft lejlighed til at redegøre for Kristendemokraternes synspunkt om krigen imod Irak.
Kristendemokraterne var imod fra begyndelsen af.
Men efterfølgende har vi taget medansvar for det danske militære bidrag til de multinationale sikringsstyrker, som nu også opererer på et FN-mandat.
Det har udgjort en pæn del af debatten i dag, hvorvidt det er formålstjenligt at rejse til Irak eller ej.
Lad mig som en af dem, der selv deltog i rejsen i sidste uge, melde mig på banen, ikke til fordel for udsagnet om, at man, hvis man ikke har været der, ikke kan sige noget, men med nogle indtryk herfra.
Jeg vil først og fremmest sige, at det gjorde utrolig stort indtryk på mig at opleve det arbejde, som danske soldater udfører i Irak.
Jeg har fået endnu større respekt, end jeg havde på forhånd, for den indsats baseret på en professionalisme, der er enorm, og også på solid menneskekundskab, som soldaterne udfører i Irak for Iraks folk.
Men jeg vil også sige, at jeg med hensyn til den mere overordnede udvikling i Irak sådan set ikke er blevet mere optimistisk af at have været i Irak.
Tværtimod er jeg nok blevet mere pessimistisk, efter hvad jeg har oplevet på rejsen i sidste uge.
Jeg tror, at vi i den danske debat bruger alt for floromvundne vendinger om, hvad der egentlig er udsigt til i Irak.
Vi taler om et moderne Irak, et demokratisk Irak.
Forget it, vil jeg næsten sige.
Det har lange udsigter, inden vi når noget, der bare kunne ligne et demokrati, slet ikke efter dansk målestok, men heller ikke i forhold til, hvad vi ellers opfatter som demokratiske værdier.
Det er der på visse områder og især i den region, som de danske soldater opererer i.
M039S33213397subh.fm Page 3345
Monday, February 14, 2005 12:24 PM
Jeg håber selvfølgelig det bedste for valget den 30. januar, men frygter også – som andre har sagt – det værste.
Skulle man komme positivt over den hurdle, der udgøres af valget den 30. januar, melder der sig jo endnu et valg, en folkeafstemning til efteråret om en kommende forfatning.
Det er næste store hurdle, og derefter kommer der endnu et valg, før man overhovedet er på vej ind i noget, der kan ligne en proces mod at have noget, man kan begynde at tale om som værende demokratiske byggestene i et nyt Irak.
Derfor er det min opfattelse, at vi må gøre os klart, at irakerne, for så vidt også de danske soldater, står over for en overordentlig vanskelig situation, ikke bare her mod slutningen af januar måned, hvor terrorangrebene måske vil tage til i styrke for at sabotere valget, men også senere på året og ikke mindst til efteråret, når det virkelig afgørende valg om en ny forfatning forhåbentlig kan finde sted.
Vi skal være nøgterne, og derfor er det altså også, at jeg hilser med tilfredshed, at regeringen nu kan bruge nogle af månederne her i foråret til nøje at analysere situationen og forhåbentlig også kan komme til en konklusion om, at man eventuelt justerer et dansk bidrag til irakiseringen, sådan at det civile træder mere tydeligt frem.
Det store problem er for mig at se, at den danske indsats i Basraregionen, ikke kan ses uafhængigt af, hvad der sker i Irak i øvrigt.
Vi opererer i en region, hvor der efter omstændighederne er forholdsvis roligt.
Amerikanske soldater opererer andre steder i Irak, og de gør det ikke selv specielt roligt.
Det er, synes jeg, et af hovedproblemerne, som går tilbage til den skade, der skete helt fra begyndelsen af, da Danmark tilsluttede sig USA’s krig mod Irak.
Lad mig her til sidst sige, at vi selvfølgelig slutter op om det forslag til vedtagelse, som vi er medforslagsstillere til, og som også har et bredere perspektiv, end det er lykkedes mig her i løbet af min ordførertale at tilkendegive.
Jeg synes, at det bredere perspektiv, Danmarks muligheder med hensyn til FN’s Sikkerhedsråds antiterrorkomité, de nye perspektiver med hensyn til situationen i Mellemøsten, fuldt ud må have vores bevågenhed, også set i lyset af de muligheder, vi har som medlem af FN’s Sikkerhedsråd i de kommende år.